‘ธปท.’ทยอยพิมพ์ธนบัตรใหม่ออกใช้ธ.ค.นี้
&nbsp;
21 ส.ค. 2554

โพสต์ทูเดย์ — ธปท.สั่งพิมพ์ธนบัตรชุดใหม่ออกมาใช้หมุนเวียนในระบบหวังป้องกันการปลอม
นายสาธิต รังคสิริ ผู้อำนวยการสำนักงานเศรษฐกิจการคลัง (สศค.) กรรมการ ธนาคารแห่งประเทศไทย (ธปท.) เปิดเผยว่า ธปท. จะทยอยพิมพ์ธนบัตรชุดใหม่ออกมาใช้แทนธนบัตรชุดเก่าที่ใช้อยู่ภายในปีนี้ โดย ธปท.จะมีการทยอยพิมพ์ธนบัตรปีละราคาจนครบทุกราคา ซึ่งธนบัตรที่พิมพ์ออกมารุ่นใหม่จะมีความทันสมัยสวยงาม และป้องกันการปลอมแปลงให้ยากขึ้น
นายสาธิต กล่าวว่า ที่ผ่านมาพบว่าธนบัตรที่ใช้กันอยู่ในปัจจุบันมีการปลอมแปลง แม้ว่าจะยังไม่มีจำนวนมาก แต่พบว่าเทคนิคการปลอมแปลงมีความทันสมัยมากขึ้นเรื่อยๆ จากขบวนการทำด้วยการพิมพ์ ถ่ายเอกสาร ถึงขณะนี้พัฒนามาไกลมีการลบสี แล้วก็ทำสีใหม่ลงไป ให้มีความเหมือนกับธนบัตรจริงมากขึ้นเรื่อยๆ ทาง ธปท.จึงพิจารณารูปแบบธนบัตรใหม่ๆ ด้วยการเปรียบเทียบกับหน้าตาของธนบัตรประเทศต่างๆ ในเรื่องของความกว้างยาวและรูปร่างหน้าตา เนื้อกระดาษและวิธีการป้องกันการปลอมแปลงที่ดีกว่าเดิม
อย่างไรก็ตาม การพิมพ์ธนบัตรชุดใหม่ขณะนี้อยู่ระหว่างการขออนุญาตจากทางสำนักพระราชวัง ซึ่งหากเป็นไปได้จะมีการพิมพ์ธนบัตรแบบใหม่ให้ทันเดือน ธ.ค.นี้ โดยปกติ ธปท. จะกำหนดคุณภาพของธนบัตร หากธนาคารพาณิชย์พบว่ามีคุณภาพที่แย่ลงก็จะส่งคืน ธปท. และจะมีการนำธนบัตรรุ่นใหม่ออกมาใช้แทนรุ่นเก่า
ธนบัตรที่มีการปลอมแปลงมากที่สุดจะเป็นธนบัตรราคาใบละ 20 50 และ 100 บาท โดยเฉพาะสถานที่ท่องเที่ยว เช่น เชียงใหม่ ภูเก็ต พัทยา
สำหรับธนบัตรที่หมุนเวียนในปัจจุบันมีประมาณ 8.59.5 แสนล้านบาท หรือคิดเป็น 3,500 ล้านฉบับ ประมาณ 80% จะเป็นธนบัตรฉบับละ 1,000 บาท ส่วนปริมาณธนบัตรใบละ 20 บาท มีประมาณ 1,200 ล้านฉบับ